Dominus episcopus Portunensium, Leonardus 14, electus Sancti Petri ad vincula, et Adrianus 14, electus Sanctæ Sabinæ, presbyter, Ludovicus Sanctæ Mariæ in Cofineda et Paulus ad Sancti Nicolai, miseratione divina sacrosanctæ Romanæ ecclesiæ cardinales, universis et singulis Christi fidelibus patentes literas inspecturis salutem in Domino sempiternam. Quanto frequentius fidelium mentes ad opera charitatis inducimus, tanto salubrius animarum suarum saluti consulimus; cupientes igitur ut capella Lauconii Aboensis dioeceseos in Finlandia prope Ruthenos infideles situata congruis frequentetur honoribus et a Christi fidelibus jugiter veneretur ac in suis structuris et ædificiis debite reparetur, conservetur et manuteneatur, nec non libris codicialibus, luminaribus, ornamentis ecclesiasticis et rebus aliis divino cultui inibi necessariis decenter muniatur, utque Christi fideles ipsi eo libentius devotionis causa confluant ad eandem et ad reparationem, conservationem, manutentionem ac munitionem huius manus promtius porrigant adjutrices, quo ex hoc ibidem dono coelectis gratiæ uberius conspexerint se refectos, nos cardinales præfati, videlicet quilibet vestrum (= nostrum) per se supplicationibus dilecti nobis in Christo honorabilis viri Hermanni Bremer Lubicensis nobis super hoc humiliter porrectis inclinati, de omnipotentis Dei una ac beatorum Petri et Pauli apostolorum ejus auctoritate confisi omnibus et singulis Christi fidelibus utriusque sexus vere poenitentibus et confessis, qui dictam capellam in singulis videlicet S. Bartholomæi apostoli, S. Laurentii martyris et S. Henrici martyris et pontificis ac S. Catharinæ et S. Barbaræ virginum festivitatibus et diebus, in quarum nomine dedicatio ipsius capellæ celebratur seu celebrabitur, a primis vesperis usque ad secundas vesperas inclusive devote visitaverint annuatim et ad præmissa[m] manus porrexerint adjutrices, pro singulis festivitatibus et diebus prædictis, quibus id fecerint, c dies de injunctis eis poenitentiis (utuntur) in Domino relaxamus patentibus perpetuis futuris temporibus duraturis. In quorum fidem literas nostrorum nominum fieri nostrorumque sigillorum iussimus appensione muniri, Datum Romæ in domibus nostris anno Domini MDXVIII die vero X mensis septembris, pontificatus sanctissimi in Christo patris et domini nostri domini Leonis, divina providentia papæ decimi, anno sexto. Johannes Halteri.